text: God solformørkelse over Orion 
  04 januar 2011 kl. 12.53
  De fleste danskere kunne ikke se den delvise solformørkelse tirsdag morgen, men sønderjyderne var heldige.
  Mens astronomer i store dele af Danmark blev snydt for den annoncerede delvise solformørkelse i morges fik de fremmødte på Orion Planetarium i Jels fint udsyn gennem skyerne ved kl. 9.15-tiden.
   
  Det så ellers lidt sort ud for den lille gruppe af fremmødte. Skyerne hang tungt på den sønderjyske himmel, men de fik ønsket om en delvis solformøkelse opfyldt. Gråvejr og skyer spolerede ellers årets største astronomiske begivenhed i det meste af Danmark.
  Meteorolog Jens Ringgaard Christiansen fra TV2 Vejret siger til Ritzau, at man på satellitbilleder har kunnet se solformørkelsen bevæge sig som en skyggestribe over Europa, de steder hvor dagslyset blev kapret af månens formørkelse af solen.
  Omkring klokken 9.30 toppede solformørkelsen hvor knap 83 procent af solens diameter blev formørket af månen.
  